# 2.4. Exploramos

# Os dereitos dos nenos e das nenas

A Convención sobre os Dereitos do Neno foi aprobada polas Nacións Unidas en 1989 e asinada por 193 países do mundo.

Contén 54 artigos que recollen os dereitos económicos, sociais e culturais de todos os nenos e nenas.

A súa aplicación é obrigatoria para os gobernos e tamén define as obrigas e responsabilidades das familias, coidadores, profesionais da saúde, profesorado e dos propios nenos e nenas.

## Actividade colaborativa

## Paso 1

- Organizade a clase en grupos e consultade na páxina de UNICEF cales son os dereitos da infancia.
- Cada grupo debe escoller tres dereitos (tentade repartir todos os dereitos).
- Facede unha ficha de cada un que conteña unha descrición do dereito escollido, un debuxo ilustrativo e as persoas de quen depende o seu cumprimento (goberno, familia, profesorado, etc.).

## Paso 2

Explicádelles aos compañeiros e compañeiras dos demais grupos que dereitos elixistes e xustificade por que.

## Paso 3

Despois elaborade entre todos un mural en papel continuo ou en cartolina onde colguedes todas as fichas que fixestes sobre os dereitos.

# Quen pode axudar?

Como grupo de cativada xa tendes identificados algúns dos vosos dereitos básicos. A pregunta é: credes que na contorna na que vivides eses dereitos son respectados? Podería mellorarse a vosa situación? Propoñémosvos a seguinte actividade:

## Paso 1: seleccionade un dereito da infancia dos que analizastes previamente

Debedes escoller un dereito que consideredes que se vulnera (é dicir, non se protexe) na vosa cidade, por exemplo, o dereito a vivir nun espazo libre de contaminación.

## Paso 2: identificade o organismo responsable dese aspecto

No caso da contaminación será a concellaría de medio ambiente da vosa cidade.

## Paso 3: elaborade un escrito

Nese escrito aparecerá a seguinte información:

1. Remitente, que sodes vós.
2. Motivo do escrito: por exemplo, a vosa preocupación polo estado dos contedores situados a carón do colexio.
3. Solicita: posible solución, por exemplo mover os colectores ou susbtituílos por outros en mellores condicións.
4. Destinatario: organismo responsable.

## Paso 4: enviade o escrito

Podedes elixir diferentes formatos:

- Correo tradicional, ben por rexistro de entrada ou correo ordinario.
- Por vía dixital, en formato texto, vídeo...

Podedes decidir o idioma, enviar o escrito a un ou varios destinatarios, involucrar o equipo directivo do centro ou a anpa... A dimensión da vosa acción para mellorar a vosa contorna é tamén unha decisión democrática!

Podedes axudarvos da táboa de indicadores da actividade: A axuda vai en camiño! do apartado 1.2.

# Diario de aprendizaxe

Parabéns!

Xa remataches a segunda parte desta aventura. Agora vai ao teu diario de aprendizaxe e reflexiona sobre as seguintes cuestións:

- Lembrabas todo o que viches nesta parte?
- Como te sentiches ao faceres as diferentes actividades?
- Gustouche máis facer as actividades individuais ou as de equipo? Por que?

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)